Απίστευτο! Η ΕΛ.ΑΣ. είπε «όχι» στη δωρεά της οικογένειας!

Απίστευτο κι όμως αληθινό! Η πρόθεση της οικογένειας Λεμπιδάκη να δωρίσει χρήματα στην ΕΛ.ΑΣ., ως ένδειξη ευγνωμοσύνης στην ΕΛ.ΑΣ. για την απελευθέρωση του 53χρονου επιχειρηματία, Μιχάλη Λεμπιδάκη, παραμένει στα αζήτητα!

Σύμφωνα με πληροφορίες που μετέδωσε χθες το βράδυ το Cretalive, η πολιτική ηγεσία της Αστυνομίας είπε «όχι» στο ένα εκατομμύριο ευρώ, επειδή επιθυμία της οικογένειας ήταν να διατεθούν τα χρήματα για τις ανάγκες των αστυνομικών υπηρεσιών της Κρήτης!

Υπό αυτούς τους όρους η δωρεά δεν αντιμετωπίστηκε με «καλό μάτι» από το υπουργείο που προφανώς είχε την απαίτηση να διαχειριστεί όπως εκείνο επιθυμεί το κονδύλι του 1.000.000 ευρώ. Και έτσι προτίμησε να πει… “όχι” στην οικογένεια και τα χρήματά της! Μια ακατανόητη και περίεργη απόφαση που δεν χωρά σε καμιά λογική!

Η οικογένεια Λεμπιδάκη αμέσως μετά την απελευθέρωση του 53χρονου ήρθε σε επαφή με την ηγεσία της ΕΛ.ΑΣ. και δήλωσε ευθέως την επιθυμία της να καταθέσει σε κωδικό της Αστυνομίας το συγκεκριμένο ποσό προκειμένου να αγοραστούν περιπολικά και γενικότερα εξοπλισμός για τις υπηρεσίες της Κρήτης. Η οικογένεια τήρησε την υπόσχεση της αλλά πού να ήξερε ότι άλλες ήταν οι προθέσεις του υπουργείου.

Ενώ η κεντρική πολιτική και φυσική ηγεσία της ΕΛ.ΑΣ. γνωρίζει από πρώτο χέρι τις τεράστιες ανάγκες και ελλείψεις που αντιμετωπίζουν οι υπηρεσίες του νησιού στην καθημερινότητα τους κάνει πως δεν καταλαβαίνει. Παράλληλα οι αστυνομικοί της Κρήτης ήταν οι «πρωταγωνιστές» αυτής της κορυφαίας στα ελληνικά αστυνομικά χρονικά υπόθεσης.

Έδωσαν και την ψυχή τους χωρίς ποτέ να ζητήσουν κάποιο προσωπικό αντάλλαγμα. Και η οικογένεια το γνωρίζει αυτό από πρώτο χέρι. Έζησε μαζί τους αυτούς τους έξι τραυματικούς μήνες. Με κάποιους ένστολους πλέον τους συνδέουν στενοί δεσμοί φιλίας.

Έτσι η οικογένεια αποφάσισε να δείξει έμπρακτα την ευγνωμοσύνη της ζητώντας μόνο να διατεθούν τα χρήματα σε επίπεδο Κρήτης, ώστε να πιάσουν τόπο, όπως λέμε. Το υπουργείο όμως για λόγους που δεν γνωρίζουμε φέρεται να επέλεξε να πει ένα μεγάλο «όχι» στη δωρεά αυτή και στην πραγματικότητα είναι σαν να λέει «όχι» και στην ασφάλεια των πολιτών της Κρήτης.

Πληροφορίες αναφέρουν ότι ήδη στους κόλπους της τοπικής ΕΛΑΣ υπάρχει έντονη δυσφορία γι’ αυτήν την εξέλιξη. Το θέμα είναι εξαιρετικά σοβαρό κι έχει ενδιαφέρον να ακούσουμε την επίσημη θέση του Υπουργείου Προστασίας του Πολίτη. Αλλά και των συνδικαλιστικών ενώσεων των αστυνομικών.